Det lettiske flyselskab airBaltic skal fra næste år flyve rejsearrangøren SunCharters gæster fra Aalborg til Det Græske Øhav, og i kølvandet på den aftale får Aalborg Lufthavn nu også en direkte forbindelse til Letlands hovedstad Riga. Ifølge check-in.dk vil airBaltic fra april næste år flyve fra Riga til Aalborg hver fredag, og om søndagen går turen den modsatte vej. Ruten er først og fremmest oprettet for at kunne bringe de mange chartergæster frem og tilbage, men det vil også blive muligt udelukkende at købe en billet til ruten mellem Aalborg og Riga. Aalborg Lufthavn bliver airBaltics tredje destination i Danmark. Selskabet flyver i forvejen til Københavns Lufthavn og Billund Lufthavn. Selskabet har umiddelbart ingen planer om at indføre hverdagsflyvninger mellem Aalborg og Riga.

Opsummering:
Aalborg Lufthavn får fra april næste år en direkte rute til den lettiske hovedstad Riga.